## Odluka Ustavnog suda Republike Hrvatske broj:U-IIIA-2924/2005 od 22. prosinca 2005

### NN 12/2006 (1.2.2006.), Odluka Ustavnog suda Republike Hrvatske broj:U-IIIA-2924/2005 od 22. prosinca 2005

# USTAVNI SUD REPUBLIKE HRVATSKE

**308**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, odlučujući o ustavnoj
tužbi koju je podnijela D. B. iz S., koju zastupa M. S., odvjetnica u Z., na
sjednici održanoj 22. prosinca 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod poslovnim brojem: P-1312/01
(raniji broj: P-73/98) u najkraćem mogućem roku, ali ne duljem od šest (6)
mjeseci, računajući od prvog idućeg dana nakon objave ove odluke u »Narodnim
novinama«.

III. Na temelju članka 63. stavka 3. Ustavnog zakona
o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositeljici
ustavne tužbe D. B. iz S., određuje se primjerena naknada zbog povrede ustavnog
prava iz članka 29. stavka 1. Ustava Republike Hrvatske (»Narodne novine«, broj
41/01. – pročišćeni tekst) u izosu od 7.800,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositeljica ustavne tužbe, na temelju
članka 63. Ustavnog zakona o Ustavnom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst, u daljnjem tekstu:
Ustavni zakon) podnijela je 5. srpnja 2005. godine ustavnu tužbu radi duljine
parničnog postupka.

ČINJENICE VAŽNE ZA
USTAVNOSUDSKI POSTUPAK

2. Dana 20. siječnja 1998. godine podnositeljica
je podnijela tužbu radi isplate mirovine protiv Republičkog fonda mirovinskog i
invalidskog osiguranja radnika Hrvatske, Područne službe Sisak, Općinskom sudu
u Sisku.

Ročište određeno za 23. veljače 1998. godine
odgođeno je, jer za podnositeljicu nije bila uredno iskazana dostava.

Ročište je održano 9. travnja 1998. godine.

Rješenjem od 26. ožujka 1999. godine Općinski
sud u Sisku oglasio se mjesno
nenadležnim.

Predmet je 3. svibnja 1999. godine ustupljen
Općinskom sudu u Zagrebu.

Rješenjem od 30. ožujka 2001. godine Općinski sud
u Zagrebu pozvao je podnositeljicu da dopuni tužbu.

Ročište je održano 10. listopada i 21. studenoga
2001. godine, te 23. listopada 2003. godine, kada je donijeto rješenje o
prekidu postupka do okončanja upravnog spora.

Dana 4. studenoga 2003. godine podnositeljica je
izjavila žalbu na rješenje, te je Županijski sud u Zagrebu 4. svibnja 2004.
godine ukinuo pobijano prvostupanjsko rješenje i vratio predmet Općinskom sudu
u Zagrebu na daljnji postupak.

Na ročištu održanom 3. studenoga 2004. godine
određeno je provesti financijsko vještačenje. Spis je predan vještaku 17.
studenoga 2004. godine.

Vještak je dostavio nalaz u spis 4. travnja
2005. godine.

Podneskom od 21. travnja 2005. godine
podnositeljica je prigovorila nalazu vještaka.

Rješenjem od 28. travnja 2005. godine sud je
pozvao vještaka očitovati se na prigovore podnositeljice, te je očitovanje
vještaka zaprimljeno u spis 6. rujna 2005. godine.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 20.
siječnja 1998. godine tužbom podnijetom protiv podnositeljice Općinskom sudu u
Zagrebu, a radi utvrđenja postojanja usmene oporuke.

Ustavna tužba podnesena je 5. srpnja 2005.
godine, a do tog dana sudski postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak u ovom predmetu trajao
sedam (7) godina, šest (6) mjeseci i petnaest (15) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom
razdoblju postupak najprije vodio pred Općinskim sudom u Sisku koji se jednu godinu,
dva mjeseca i šest dana nakon podnošenja tužbe oglasio
mjesno nenadležnim, iako je to rješenje moglo biti donijeto znatno ranije.

Nakon toga postupak se vodio pred Općinskim
sudom u Zagrebu koji je bio neaktivan od 3. svibnja 1999. godine do 30. ožujka
2001. godine (jedna godina, deset mjeseci i dvadeset sedam dana), te od 21.
studenoga 2001. do 23. listopada 2003. godine (jedna godina, jedanaest mjeseci
i dva dana).

4.3. PONAŠANJE
PODNOSITELJICE USTAVNE TUŽBE(TUŽITELJICE U PARNIČNOM POSTUPKU)

Ocjena je Ustavnog suda da podnositeljica nije
doprinijela duljini trajanja postupka.

4.4.  SLOŽENOST
SUDSKOG PREDMETA

Iz spisa predmeta razvidno je da dosadašnji
tijek sudskog postupka ne ukazuje da se radi o složenom predmetu.

OCJENA USTAVNOG SUDA

5. Ustavni sud je utvrdio da je u razmatranom
razdoblju u postupku bilo više duljih zastoja koje nije uzrokovala
podnositeljica, te da postupak ukupno traje dulje od sedam godina. Imajući u
vidu okolnost da još niti u prvom stupnju nije donijeta meritorna odluka, a osobito
duge zastoje u postupku za koje nema nikakvog opravdanja, Ustavni sud je
utvrdio da je dugim trajanjem parničnog postup­ka podnositeljici povrijeđeno
ustavno pravo da zakonom usta­novljeni neovisni i
nepristrani sud u razumnom roku odluči o njenim pravima ili obvezama, koje je
zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir okolnosti
svakog pojedinog predmeta uz istodobno uvažavanje ukupnih gospodarskih i
socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke
najkasnije osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-2924/2005

Zagreb, 22. prosinca 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 12/2006-308